text: Voldtægt koster 26-årig mand udvisning og 2 års fængsel
  16 marts 2016 kl. 13.59
  En 26-årig tyrkisk mand er ved Retten i Horsens dømt skyldig i en grov voldtægtssag mod en 39-årig kvinde.
  Selvom den 26-årige nægtede sig skyldig, så blev han dømt for fuldbyrdet voldtægt, forsøg på anal voldtægt og forsøg på oral voldtægt mod den 39-årige kvinde fra Horsens
  Voldtægten fandt sted 22. november i Horsens.
  Sagen mod den 26-årige mand blev opklaret ved lidt af et tilfælde. I forbindelse med en anden sag havde politiet taget dna fra den sigtede og her viste det sig, at den dna var identisk med den, der blev fundet på den 39-årige kvinde.
  -På det tidspunkt havde vi et billede af manden, men vi vidste ikke, hvem han var, siger anklager Jesper Rubow til TV SYD.
  Da den 26-årige ikke har nogen tilknytning til Danmark, blev han i forbindelse med dommen udvist for bestandig.
  Den dømte har foreløbig udbedt sig 14 dages betænkningstid i sagen, oplyser anklager for Sydøstjyllands Politi Jesper Rubow.
  